อย. จับมือ กรมทรัพย์สินทางปัญญา หารือความร่วมมือเพื่อส่งเสริมผู้ประกอบการ

ด้านผลิตภัณฑ์สุขภาพในประเทศ

อย. และ กรมทรัพย์สินทางปัญญา กระทรวงพาณิชย์ ได้ร่วมหารือแนวทางการทำงานร่วมกันในการเสริมสร้างศักยภาพด้านสิทธิบัตรและการกำกับดูแลเพื่อสนับสนุนการพัฒนาอุตสาหกรรมผลิตภัณฑ์สุขภาพไทย

วันที่ 23 กรกฎาคม 2568 **นายแพทย์สุรโชค ต่างวิวัฒน์ เลขาธิการคณะกรรมการอาหารและยา** ได้ประชุมหารือกับ**นางสาวนุสรา กาญจนกูล อธิบดีกรมทรัพย์สินทางปัญญา** ในประเด็นการทำงานร่วมกันระหว่างสองหน่วยงานเพื่อส่งเสริมอุตสาหกรรมนวัตกรรมสุขภาพภายในประเทศ และสนับสนุนผู้ประกอบการด้านผลิตภัณฑ์สุขภาพในประเทศในด้านสิทธิบัตรและการกำกับดูแลผลิตภัณฑ์สุขภาพ โดย**นายแพทย์สุรโชค ต่างวิวัฒน์ เลขาธิการฯ อย.** เปิดเผยว่า สำนักงานคณะกรรมการอาหารและยา (อย.) เป็นองค์กรหลักด้านการกำกับดูแลผลิตภัณฑ์สุขภาพ รวมถึงยังมีบทบาทในการสร้างระบบนิเวศของการกำกับดูแลที่ส่งเสริม ผู้ประกอบผลิตภัณฑ์สุขภาพ ทั้งนี้ ปัจจุบัน อย. ความร่วมมือทางเทคนิควิชาการกับกรมทรัพย์สินทางปัญญามาอย่างต่อเนื่อง อาทิ การส่งเสริมการเข้าถึงข้อมูลสิทธิบัตร การจัดการฝึกอบรมสำหรับผู้ผลิตยาเพื่อยกระดับความรู้และทักษะการสืบค้นข้อมูลสิทธิบัตรยา ทั้งนี้ ยังผลักดันให้เกิดการแลกเปลี่ยนฐานข้อมูลสิทธิบัตรยาระหว่าง 2 หน่วยงาน

ด้าน **นางสาวนุสรา กาญจนกูล** กล่าวว่ากรมทรัพย์สินทางปัญญาได้ส่งเสริมการเข้าถึงข้อมูลสิทธิบัตรมาอย่างต่อเนื่อง ความร่วมมือดังกล่าวจะเป็นประโยชน์ในการเข้าถึงข้อมูลด้านสิทธิบัตร และสร้างขีดความสามารถในการแข่งขันให้กับผู้ประกอบการด้านผลิตภัณฑ์สุขภาพในประเทศในทุกมิติ ทั้งยา อาหาร ผลิตภัณฑ์สมุนไพร นอกจากนี้ได้เสนอแนวคิดความร่วมมือในอนาคตสำหรับทรัพย์สินทางปัญญาในประเภทอื่น ๆ

**นายแพทย์สุรโชค ต่างวิวัฒน์** เน้นย้ำว่าการประชุมในครั้งนี้ถือเป็นจุดเริ่มต้นที่ดีในการส่งเสริมความร่วมมือระหว่าง อย. กับกรมทรัพย์สินทางปัญญาอย่างเป็นรูปธรรม ซึ่งจะเป็นประโยชน์ในการดำเนินงานกับบุคลากรของทั้งสองหน่วยงาน โดยความร่วมมือดังกล่าวจะเป็นการสนับสนุนให้ SME สามารถเข้าสู่ตลาดได้อย่างรวดเร็ว

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**วันที่เผยแพร่ข่าว 24 กรกฎาคม 2568 / ข่าวแจก 188 ปีงบประมาณ พ.ศ. 2568**